
Европейският парламент,
–	като взе предвид Всеобщата декларация за правата на човека от 10 декември 1948 г., 
–	като взе предвид Европейската конвенция за защита на правата на човека и основните свободи от 4 ноември 1950 г., 
–	като взе предвид Международния пакт за граждански и политически права от 16 декември 1966 г.,  
–	като взе предвид Конвенцията на ООН против изтезанията и други форми на жестоко, нечовешко или унизително отнасяне или наказание от 10 декември 1984 г., 
–	като взе предвид Договора за Европейския съюз (ДЕС) и по-специално член 2, член 3, параграф 5, членове 21, 23, 29 и член 31, параграф 2 от него,
–	като взе предвид член 215 от Договора за функционирането на Европейския съюз, който се отнася до приемането на ограничителни мерки срещу физически или юридически лица и групи или недържавни образувания,
–	като взе предвид Хартата на основните права на Европейския съюз,
–	като взе предвид Декларация № 25, приложена към Договора от Лисабон, която се отнася до необходимостта от защита и зачитане на правото на справедлив процес за лицата или субектите, засегнати от ограничителни мерки на ЕС или от мерките на ЕС в борбата с тероризма,
–	като взе предвид своите резолюции относно нарушаването на правата на човека, демокрацията и принципа на правовата държава (известни като „резолюции по неотложни въпроси“), приети в съответствие с член 150 от своя Правилник за дейността,
–	като взе предвид Решение (ОВППС) 2020/1999 на Съвета[footnoteRef:1] и Регламент (ЕС) 2020/1998 на Съвета[footnoteRef:2] от 7 декември 2020 г. относно ограничителни мерки срещу тежки нарушения на правата на човека, [1:  	OВ L 410 I, 7.12.2020 г., стр. 13, ELI: http://data.europa.eu/eli/dec/2020/1999/oj.]  [2:  	OВ L 410 I, 7.12.2020 г., стр. 1, ELI: http://data.europa.eu/eli/reg/2020/1998/oj. ] 

–	като взе предвид Регламент за изпълнение (ЕС) 2021/371 на Съвета от 2 март 2021 г.[footnoteRef:3], Регламент за изпълнение (ЕС) 2021/478 на Съвета от 22 март 2021 г.[footnoteRef:4] и Регламент за изпълнение (ЕС) 2025/1111 на Съвета от 28 май 2025 г.[footnoteRef:5] за прилагане на Регламент (ЕС) 2020/1998 относно ограничителни мерки срещу тежките нарушения на правата на човека, [3:  	OВ L 71 I, 2.3.2021 г., стр. 1, ELI: http://data.europa.eu/eli/reg_impl/2021/371/oj. ]  [4:  	OВ L 99 I, 22.3.2021 г., стр. 1, ELI: http://data.europa.eu/eli/reg_impl/2021/478/oj. ]  [5:  	ОВ L, 2025/1111, 28.5.2025 г., ELI: http://data.europa.eu/eli/reg_impl/2025/1111/oj. ] 

–	като взе предвид решенията на Съвета за изменение на Решение (ОВППС) 2020/1999 на Съвета, включително решения (ОВППС) 2021/372 от 2 март 2021 г.[footnoteRef:6], (ОВППС) 2021/481 от 22 март 2021 г.[footnoteRef:7], (ОВППС) 2021/2197 от 13 декември 2021 г.[footnoteRef:8], (ОВППС) 2023/1504 от 20 юли 2023 г.[footnoteRef:9], (ОВППС) 2023/1716 от 8 септември 2023 г.[footnoteRef:10], (ОВППС) 2024/1025 от 4 април 2024 г.[footnoteRef:11], (ОВППС) 2024/1074 от 4 април 2024 г.[footnoteRef:12], (ОВППС) 2024/1175 от 19 април 2024 г.[footnoteRef:13], (ОВППС) 2024/1967 от 15 юли 2024 г.[footnoteRef:14], (ОВППС) 2024/3004 от 2 декември 2024 г.[footnoteRef:15], (ОВППС) 2025/346 от 18 февруари 2025 г.[footnoteRef:16] и (ОВППС) 2025/1110 от 27 май 2025 г.[footnoteRef:17], [6:  	OВ L 71 I, 2.3.2021 г., стр. 6, ELI: http://data.europa.eu/eli/dec/2021/372/oj. ]  [7:  	OВ L 99 I, 22.3.2021 г., стр. 25, ELI: http://data.europa.eu/eli/dec/2021/481/oj. ]  [8:  	OВ L 445 I, 13.12.2021 г., стр. 17, ELI: http://data.europa.eu/eli/dec/2021/2197/oj. ]  [9:  	OВ L 183 I, 20.7.2023 г., стр. 60, ELI: http://data.europa.eu/eli/dec/2023/1504/oj. ]  [10:  	OВ L 221 I, 8.9.2023 г., стр. 6, ELI: http://data.europa.eu/eli/dec/2023/1716/oj. ]  [11:  	OВ L, 2024/1025, 5.4.2024 г., ELI: http://data.europa.eu/eli/dec/2024/1025/oj. ]  [12:  	ОВ L, 2024/1074, 12.4.2024 г., ELI: http://data.europa.eu/eli/dec/2024/1074/oj. ]  [13:  	ОВ L, 2024/1175, 19.4.2024 г., ELI: http://data.europa.eu/eli/dec/2024/1175/oj. ]  [14:  	OВ L, 2024/1967, 15.7.2024 г., ELI: http://data.europa.eu/eli/dec/2024/1967/oj. ]  [15:  	ОВ L, 2024/3004, 3.12.2024 г., ELI: http://data.europa.eu/eli/dec/2024/3004/oj. ]  [16:  	ОВ L, 2025/346, 19.2.2025 г., ELI: http://data.europa.eu/eli/dec/2025/346/oj. ]  [17:  	ОВ L, 2025/1110, 28.5.2025 г., ELI: http://data.europa.eu/eli/dec/2025/1110/oj. ] 

–	като взе предвид своята резолюция от 8 юли 2021 г. относно глобалния режим на ЕС на санкции за нарушения на правата на човека (закон „Магнитски“ на ЕС)[footnoteRef:18] и своята резолюция от 2 април 2025 г. относно правата на човека и демокрацията по света и политиката на Европейския съюз в тази област – годишен доклад за 2024 г.[footnoteRef:19], [18:  	ОВ С 99, 1.3.2022 г., стр. 152.]  [19:  	OВ C, C/2025/4390, 9.9.2025 г., ELI: http://data.europa.eu/eli/C/2025/4390/oj] 

–	като взе предвид заключенията на Съвета от 18 ноември 2020 г. относно Плана за действие на ЕС относно правата на човека и демокрацията за периода 2020 – 2024 г., който беше подновен до 2027 г.,
–	като взе предвид Решение (ОВППС) 2023/2721 на Съвета от 4 декември 2023 година за изменение на Решение (ОВППС) 2020/1999 относно ограничителни мерки срещу тежки нарушения на правата на човека[footnoteRef:20], с което срокът на действие на глобалния режим на санкции на ЕС за нарушения на правата на човека (ГРСЕСНПЧ – закон „Магнитски“ на ЕС) беше удължен с три години – до 8 декември 2026 г., [20:  	ОВ L, 2023/2721, 5.12.2023 г., ELI: http://data.europa.eu/eli/dec/2023/2721/oj. ] 

–	като взе предвид член 55 от своя Правилник за дейността,
–	като взе предвид доклада на комисията по външни работи (A10-0266/2025),
А.	като има предвид, че съгласно член 21 от ДЕС дейността на Съюза „се ръководи от [...] демокрацията, правовата държава, универсалността и неделимостта на правата на човека и на основните свободи, зачитането на човешкото достойнство, принципите на равенство и солидарност и зачитането на принципите на Устава на Организацията на обединените нации и на международното право“;
Б.	като има предвид, че приетият през декември 2020 г. ГРСЕСНПЧ – закон „Магнитски“ на ЕС, дава възможност на ЕС да налага ограничителни мерки на лица и образувания, отговорни за тежки нарушения на правата на човека по света; като има предвид, че някои държави – членки на ЕС, са приели свое собствено национално законодателство от типа „Магнитски“ и че това са важни инструменти за допълване на санкциите на ЕС; като има предвид, че Съединените щати, Канада, Обединеното кралство, Австралия и други държави със сходни възгледи са приели подобни режими на санкции; като има предвид, че сътрудничеството и координацията между държави със сходни възгледи в областта на санкциите увеличават тяхната ефективност;
В. 	като има предвид, че Европейският съд по правата на човека, в единодушно решение от 27 август 2019 г. от седем съдии по делото Магнитски и други срещу Русия (жалби № 32631/09 и № 53799/12), постанови, че Русия е отговорна за смъртта на Сергей Магнитски в затвора и че той е бил подложен на умишлени актове на насилие, равносилни на нечовешко и унизително отношение; като има предвид, че въпреки разследванията на неговото задържане, изтезания, незаконно посмъртно наказателно преследване и смърт, никой не е подведен под наказателна отговорност;
Г.	като има предвид, че в своята резолюция от 8 юли 2021 г. относно ГРСЕСНПЧ – закона „Магнитски“ на ЕС, Парламентът приветства приемането на режима на санкции като съществено допълнение към инструментариума на ЕС в областта на правата на човека и външната политика;
Д.	като има предвид, че ГРСЕСНПЧ – законът „Магнитски“ на ЕС, се прилага за широк спектър от нарушения на правата на човека, а включените в списъка лица и образувания могат да включват извършители, способстващи фактори и трети страни, предоставящи материали или техническа помощ за репресии;
Е. 	като има предвид, че ГРСЕСНПЧ е насочен към отделни извършители и образувания, вместо към широки икономически сектори, което намалява съпътстващите вреди за населението като цяло и избягва нанасянето на вреда на достъпа до храна, лекарства или обществени услуги; 
Ж.	като има предвид, че ГРСЕСНПЧ обхваща също така широко разпространени нарушения или злоупотреби и системни или сериозни опасения по отношение на целите на общата външна политика и политика на сигурност, определени в член 21 от ДЕС, като изтезания и други форми на жестоко, нечовешко или унизително отнасяне или наказание, робство, извънсъдебни екзекуции, екзекуции по бързата процедура или произволни екзекуции и убийства, насилствено изчезване на хора, произволни арести или задържания, трафик на хора, сексуално и основано на пола насилие, нарушения или злоупотреби със свободата на мирни събрания и на сдружаване, нарушения или злоупотреби със свободата на мнение и изразяване, както и нарушения или злоупотреби със свободата на религията или убежденията;  
З.	като има предвид, че списъците по ГРСЕСНПЧ са форма на международно признание за жертвите на нарушения на правата на човека;
И.	като има предвид, че транснационалните репресии все още не са включени в списъка на тежките нарушения на правата на човека, които са основание за санкции по ГРСЕСНПЧ – закона „Магнитски“ на ЕС; 
Й.	като има предвид, че в множество резолюции на Парламента се призовава инструментите за налагане на санкции да се използват по по-гъвкав начин и по-често в случаи на основни международни престъпления или тежки нарушения на правата на човека;
К.	като има предвид, че към 4 ноември 2025 г. в списъка по ГРСЕСНПЧ – закона „Магнитски“ на ЕС, е имало168 вписвания (131 лица и 37 образувания); като има предвид, че списъкът на включените по този режим се е увеличил, а за неговото въздействие и ефективност не се знае много;
Л.	като има предвид, че въпреки напредъка продължават да съществуват значителни пропуски в географския и тематичния обхват на транснационалните списъци и в установяването на критерии, съобразени с целите на санкциите; като има предвид, че въпреки няколкократните призиви на Парламента корупцията все още не се счита за престъпление по ГРСЕСНПЧ – закона „Магнитски“ на ЕС;
М.	като има предвид, че списъците са съсредоточени предимно върху нарушенията на физическата неприкосновеност и гражданските и политическите права, особено тези, които са насочени срещу политически опоненти и активисти, предимно от мъжки пол, в авторитарни режими, а не върху основни международни престъпления, като например геноцид и престъпления срещу човечеството и системни нарушения на социално-икономическите права;
Н.	като има предвид, че в съответствие със стратегическите връзки и геополитическите интереси на ЕС списъците са концентрирани до голяма степен върху географски райони, а други области и аспекти не са разгледани в достатъчна степен;
О.	като има предвид, че поверителността във връзка с евентуално включване в списъците или заличаване от тях е от ключово значение за гарантиране на ефективността на ГРСЕСНПЧ – закона „Магнитски“ на ЕС; като има предвид, че Парламентът следва да играе роля в този процес;
П. 	като има предвид, че е необходим парламентарен контрол на ГРСЕСНПЧ – закона „Магнитски“ на ЕС, за да се засили неговата легитимност; като има предвид, че резолюциите на Парламента, съдържащи препоръки за допълнителни вписвания, продължават да не се вземат предвид в достатъчна степен от Съвета;
Р.	като има предвид, че понастоящем в ГРСЕСНПЧ – закона „Магнитски“ на ЕС, се предвижда само замразяване на активи и забрана за издаване на визи;
С. 	като има предвид, че сегашният режим на замразяване на активи и забрана за издаване на визи би могъл да бъде допълнен от по-нататъшни мерки, като например ограничения върху финансовите услуги, обществените поръчки и участието във финансирани от ЕС проекти, и че неговият обхват следва да бъде разширен, така че да обхване най-близкия семеен кръг на нарушителите на правата на човека;
Т.	като има предвид, че насоките на Комисията продължават да бъдат недостатъчни за изясняване на обхвата на забраните за предоставяне на всякакъв вид подкрепа, включително техническа и материална подкрепа, на санкционираните лица и образувания;
У.	като има предвид, че някои пропуски в прилагането, като например клаузи за дерогация, позволяващи да се изпълняват договори, сключени преди включването на физическо лице или образувание в списъка, създават възможности за заобикаляне и намаляване на ефективността на санкциите;
Ф.	като има предвид, че съществуващите режими на ЕС на санкции на географски принцип включват по-широки ограничения, които биха могли да допълнят ГРСЕСНПЧ – закона „Магнитски“ на ЕС, чрез кръстосани списъци;
Х.	като има предвид, че ГРСЕСНПЧ – законът „Магнитски“ на ЕС до голяма степен е съсредоточен върху длъжностни лица и служители на по-ниско равнище, докато тези, които притежават реална политическа и военна власт, често остават извън обхвата на определянето;
Ц.	като има предвид, че до момента вписванията по ГРСЕСНПЧ – закона „Магнитски“ на ЕС, не са били насочени срещу субекти, отговорни за извършването на някои от основните международни престъпления, признати в Римския статут;
Ч.	като има предвид, че участниците от гражданското общество, при липсата на структуриран механизъм за даване на принос, продължават да контактуват неофициално с институциите на ЕС, като предлагат имена за включване в списъците; като има предвид, че Европейската служба за външна дейност (ЕСВД) не разполага с ресурси за оценка, разследване и отговор на информацията, която получава;
Ш.	като има предвид, че подобрената прозрачност, координацията с механизмите за отчетност, координацията с международни участници и държави със сходни възгледи и използването на списъците на равнището на ООН биха засилили ефективността на режима на санкции;
Щ.	като има предвид, че някои държави членки не са спазили санкциите на ЕС, като са позволили на санкционирани лица да влизат на територията на ЕС; като има предвид, че подобно неспазване на санкциите значително вреди на доверието в ЕС и подкопава ефективността на режимите на санкции на ЕС;
АА. 	като има предвид, че прилагането до голяма степен се извършва на национално равнище и всяка държава членка отговаря за прилагането на санкциите на своята територия; като има предвид, че това създава риск от слаби звена, при които физически лица или дружества могат да се опитат да заобиколят санкциите, като прехвърлят пари или дейности в държави членки, които са по-бавни или по-малко строги по отношение на изпълнението; като има предвид, че институциите на ЕС многократно са подчертавали необходимостта от по-уеднаквено и координирано прилагане, за да станат санкциите наистина ефективни;
АБ.	като има предвид, че в редица резолюции Парламентът призова за въвеждане на гласуване с квалифицирано мнозинство за приемането на санкции по ГРСЕСНПЧ – закона „Магнитски“ на ЕС;
АВ.	като има предвид, че удължаването до декември 2026 г. на срока на действие на ГРСЕСНПЧ – закона „Магнитски“ на ЕС, предоставя възможност за преразглеждане на режима;
1.	отново изразява своята подкрепа за ГРСЕСНПЧ – закона „Магнитски“ на ЕС, като незаменим инструмент на външната политика за засилване на правата на човека по света и укрепване на инструментариума на ЕС в областта на правата на човека, особено като се има предвид неговият капацитет да допринася за промяна на поведението на лицата и образуванията, срещу които са насочени мерките, и за усилията за търсене на отговорност от преките извършители, способстващите фактори, подбудителите и непреките поддръжници на тежки нарушения на правата на човека, както и за тези, които извличат пряко или непряко ползи от тези нарушение, включително техния най-близък семеен кръг; подчертава, че инструментът е разработен така, че да не засяга упражняването на правата на човека от населението;
2.	отново потвърждава непоколебимия си ангажимент за борба с безнаказаността за тежки нарушения и злоупотреби с правата на човека по света чрез ефективно използване на съществуващите инструменти и средства на ЕС за налагане на санкции, включително ГРСЕСНПЧ – закона „Магнитски“ на ЕС; отново потвърждава непоколебимия си ангажимент към международната съдебна система, която е изправена пред безпрецедентни предизвикателства, включително неоснователни санкции срещу съдии и служители на Международния наказателен съд, някои от които са граждани на ЕС; във връзка с това настоятелно призовава ЕС да задейства своя Блокиращ регламент[footnoteRef:21], за да ограничи въздействието на тези санкции; [21:  	Регламент (ЕО) № 2271/96 на Съвета от 22 ноември 1996 г. относно защитата срещу последиците от извънтериториалното прилагане на законодателство, прието от трета страна, и действията, предприети на основание това законодателство или произтичащи от него (ОВ L 309, 29.11.1996 г., стр. 1, ELI: http://data.europa.eu/eli/reg/1996/2271/oj).] 

Съгласуваност на политиките и стратегическа ефективност
3.	призовава за всеобхватна оценка на въздействието на ГРСЕСНПЧ – закона „Магнитски“ на ЕС, и неговите взаимодействия със специфичните за конкретни държави санкции и другите хоризонтални ограничителни мерки на ЕС, за да се направи оценка на неговата съгласуваност, пропорционалност и ефективност, включително по отношение на промяната на поведението на включените в списъците лица, да се установят оперативните пропуски и да се гарантира последователно и стратегическо прилагане в световен мащаб, и призовава за преразглеждане на ГРСЕСНПЧ – закона „Магнитски“ на ЕС, в съответствие с констатациите от тази оценка на въздействието;
4.	призовава за непрекъснато и систематично преразглеждане на списъците, изготвени по ГРСЕСНПЧ – закона „Магнитски“ на ЕС, поне веднъж на всеки 12 месеца, за да се гарантира тяхната съгласуваност, пропорционалност и съответствие с най-актуалната информация и съдебни решения;
5.	счита, че следва да се предостави повече информация относно критериите за заличаване от списъците, за да се укрепи правната яснота, законосъобразната процедура, прозрачността и отчетността;
6.	отново заявява, че е важно ГРСЕСНПЧ – законът „Магнитски“ на ЕС, да бъде съгласуван със специфичните за всяка държава и хоризонталните ограничителни мерки на ЕС, секторните мерки и оръжейното ембарго, както и съществуващите международни рамки за санкции;
7.	насърчава Съвета да се стреми да приведе списъците на ГРСЕСНПЧ – закона „Магнитски“ на ЕС, в съответствие със списъците със санкции на единомислещи партньори, особено тези от Г-7, и на Съвета за сигурност на ООН, когато това е осъществимо от политическа и правна гледна точка, за да се повиши глобалната легитимност и ефективност; 
8.	призовава Комисията и държавите членки да засилят полезните взаимодействия между ГРСЕСНПЧ – закона „Магнитски“ на ЕС, и международните механизми за отчетност като ООН, Международния наказателен съд и регионалните съдилища по правата на човека, за да се подобри ефективността на действията на ЕС срещу сериозни нарушения на правата на човека;
9.	подчертава, че е важно страните – кандидатки за членство в ЕС, и потенциалните страни кандидатки да действат в синхрон с ГРСЕСНПЧ – закона „Магнитски“ на ЕС, в съответствие с тяхното синхронизиране в по-широк смисъл с общата външна политика и политиката на сигурност на ЕС;
10.	напълно подкрепя като част от рамката на ЕС да бъдат налагани целенасочени санкции за борба с корупцията, което е отдавнашен приоритет на Парламента, независимо дали чрез включването им в ГРСЕСНПЧ – закона „Магнитски“ на ЕС, или чрез различен режим; препоръчва разширяване на обхвата на режима, така че да обхване случаите на мащабна корупция и злоупотреба с договори за държавни поръчки, които пряко поддържат авторитарни режими, като по този начин нарушенията на правата на човека се свързват с клептократични практики; освен това подчертава, че санкциите за борба с корупцията следва да вземат предвид по-широкия системен контекст и да бъдат тясно свързани с всеобхватни стратегии за съответните участници; приветства факта, че Комисията представи предложение за режим на санкции за борба с корупцията; изразява съжаление, че някои държави членки блокираха досието в Съвета;
11. 	подчертава, че ГРСЕСНПЧ – законът „Магнитски“ на ЕС, следва също така да разглежда нарушенията на правата на човека, които са възможни чрез цифрово наблюдение, износ на шпионски софтуер и други технологии, използвани за репресии, и умишлени актове на унищожаване на околната среда с ясното намерение да се навреди на цивилното население; призовава за изрични списъци на лицата, участващи в такива злоупотреби;
12. 	приветства неотдавнашното използване на ГРСЕСНПЧ – закона „Магнитски“ на ЕС, срещу участници, отговорни за транснационални репресии срещу дисиденти и защитници на правата на човека, и призовава за повече вписвания, за да се отрази тази нарастваща глобална тенденция, и систематично да се оценяват актовете на транснационални репресии, включително цифрово наблюдение, тормоз на изгнаници и трансгранично сплашване, дезинформация и правни злоупотреби; призовава Съвета да приеме работно определение за транснационална репресия, за да се гарантира последователно санкциониране, включително на недържавни марионетни сили като частни охранителни дружества и организации на диаспората; призовава ЕС да засили прилагането на санкции срещу лица и образувания, за които има надеждни доказателства, че са отговорни за актове на транснационални репресии срещу защитници на правата на човека, включително тормоз на роднини, цифрови нападения и сплашване в чужбина;
13.	настоятелно призовава държавите членки да се въздържат от двустранни политически или дипломатически действия, които подкопават техния ангажимент към международните механизми за наказателно правосъдие, включително Римския статут, и към защитата на правата на човека, или които противоречат на единната позиция на ЕС спрямо санкциите; възлага на заместник-председателя на Комисията/върховен представител на Съюза по въпросите на външните работи и политиката на сигурност, в случай че настоящата препоръка не бъде взета предвид, да призове съответните държави членки да съгласуват действията си и да запазят единството на ЕС; приканва държавите членки да засилят координацията и да използват собствените си инструменти, като универсална юрисдикция и национални санкции, при условие че те се прилагат по координиран начин в подкрепа на общите цели на ЕС, така че да доведат до значителни промени и да спомогнат за постигане на целите на санкциите на ЕС;
14.	осъжда факта, че някои държави – членки на ЕС, не са спазили санкциите на ЕС, като са позволили на санкционирани лица да влизат на територията на ЕС, като по този начин са накърнили надеждността и ефективността на санкциите; настоятелно призовава всички държави – членки на ЕС, да спазват изцяло и безусловно санкциите на ЕС; призовава Комисията, в качеството си на пазител на Договорите, да гарантира, че държавите – членки на ЕС, спазват санкциите, и да действа строго и без дискриминация при всички случаи на неспазване от държавите членки;
15.	подчертава, че ограничителните мерки на ЕС могат да бъдат напълно ефективни само ако се тълкуват, изпълняват и прилагат последователно, бързо и еднакво от всички държави членки; отбелязва различията между държавите членки по отношение на правните рамки, административните структури и оперативните ресурси за прилагане на санкциите; поради това призовава Комисията и държавите членки да предприемат необходимите стъпки за осигуряване на по-хармонизирано и координирано прилагане, включително чрез засилване на капацитета за замразяване на активи, подобряване на обмена на информация и разработване на общи механизми за мониторинг и прилагане на равнището на ЕС; 
16.	настоятелно призовава ЕСВД да определи законни пътища за мобилизиране на лихвите, натрупани от замразени активи на лица, санкционирани по ГРСЕСНПЧ – закона „Магнитски“ на ЕС, така че да могат да се използват в полза на жертвите на тежки нарушения на правата на човека, за които са отговорни санкционираните лица; освен това насърчава ЕС да проучи възможността за създаване на специална процедура по отношение на незаконните печалби;
17.	горещо приветства приемането от Съвета на тематични пакети от санкции по ГРСЕСНПЧ – закона „Магнитски“ на ЕС; настоятелно призовава Съвета систематично и проактивно да приема подобни целенасочени мерки за справяне с други конкретни и тежки нарушения на правата на човека, включително изтезания, насилствени изчезвания, произволно задържане и репресии срещу гражданското общество и защитниците на правата на човека;
18. 	отново призовава Съвета да премине постепенно към гласуване с квалифицирано мнозинство за решения в области на общата външна политика и политика на сигурност, които нямат военни или свързани с отбраната последици, като например санкции;
Засилване на борбата срещу безнаказаността
19.	призовава режимът на санкции на ЕС да бъде съгласуван с международното наказателно право, с международното хуманитарно право и с политиките на ЕС, свързани с принципите на правовата държава и основните свободи, както и да ги допълва, така че да се засили борбата срещу безнаказаността в световен мащаб;
20.	настоятелно призовава ЕС стратегически да приведе вписванията по ГРСЕСНПЧ – закона „Магнитски“ на ЕС, в съответствие с националните и международните усилия в областта на наказателното правосъдие, включително чрез включване в списъка на лица, обвинени от международни съдилища като Международния наказателен съд, извършители на основни международни престъпления и други участници, които възпрепятстват такива процедури на отчетност;
21.	подчертава, че санкциите следва също така да служат за гарантиране, че извършителите на тежки нарушения на правата на човека и корупция не остават анонимни, като се разкриват отговорните лица;
22.	настоятелно призовава Съвета да гарантира, че всички региони по света се третират с еднакъв контрол и ангажимент, и да коригира настоящите географски и тематични дисбаланси в списъците по ГРСЕСНПЧ – закона „Магнитски“ на ЕС, като разшири списъците отвъд настоящия географски фокус, така че да включват всички лица и образувания, отговорни за тежки нарушения на правата на човека, независимо от държавата им на произход;
23.	насърчава Съвета да обръща специално внимание на нарушения като сексуалното и основаното на пола насилие, дискриминационните политики и преследването на жени лидери, журналисти и активисти, така че тези категории да бъдат отразени по подходящ начин при бъдещо включване в списъка; 
24.	отбелязва, че до момента значителна част от лицата, санкционирани по ГРСЕСНПЧ – закона „Магнитски“ на ЕС, са участвали в репресивния апарат на държавата, но не са вземали решения, а само малцинство от включените в списъка заемат ръководни политически или военни позиции; настоятелно призовава Съвета да разшири определянията отвъд тези на ниско равнище, така че да включват политически и военни лидери, като санкционира лицата, отговорни за вземането на решения, довели до тежки нарушения на правата на човека; 
25.	призовава за повече и по-ефективна ефективна комуникация относно наложените санкции, за да се изтъкне отново глобалната позиция на ЕС по отношение на правата на човека и борбата с безнаказаността, тъй като в някои случаи санкционираните лица се представят от националната пропаганда за герои и дори се възнаграждават от репресивните режими; отбелязва, че възпиращият елемент на ГРСЕСНПЧ – закона „Магнитски“ на ЕС, работи най-ефективно срещу физически лица и образувания с имущество в ЕС или средства за пътуване до ЕС;
26.	осъжда всички ответни санкции, наложени на ЕС или неговите институции, държави членки, органи или граждани единствено поради факта, че насърчават и зачитат правата на човека, демокрацията и принципите на правовата държава чрез ГРСЕСНПЧ – закона „Магнитски“ на ЕС;
Прозрачност, отчетност и роля на гражданското общество
27.	препоръчва повече прозрачност и ясни насоки в процеса на налагане на санкции, като същевременно се зачитат правата на включените в списъка лица на ефективна правна защита;
28.	препоръчва устойчивата, доказуема, истинска и трайна промяна в поведението на включените в списъка лица и образувания, като например продължаващо сътрудничество с международните правосъдни механизми, да бъде официално призната като критерий за заличаване от списъка, за да се стимулират отчетността и спазването на нормите;
29.	предлага установяване на структуриран и прозрачен механизъм за консултации за докладването и участието на гражданското общество в процеса на налагане на санкции, с мерки за защита на лицата, подаващи сигнали за нередности, включително създаване на специално звено за контакт в ЕСВД; препоръчва въвеждане на бюджетен прозорец за укрепване на капацитета на ЕСВД за систематично оценяване, разследване, реагиране и обработване на информация и предложения от гражданското общество;
30.	призовава Съвета и заместник-председателя на Комисията/върховен представител на Съюза по въпросите на външните работи и политиката на сигурност да предвидят допълнителна роля за Парламента при събирането и предлагането на случаи на сериозни нарушения на правата на човека, които да бъдат разглеждани в рамките на режима на санкции, и да предоставят на Парламента годишни доклади относно решенията за санкциите по ГРСЕСНПЧ – закона „Магнитски“ на ЕС, включително заобикалянето на санкциите; призовава препоръките за включване в списъците, съдържащи се в резолюциите на Парламента, да бъдат подробно разглеждани от Съвета;
Предотвратяване на практиките на заобикаляне и укрепване на инструментите за правоприлагане
31.	призовава за преразглеждане на ГРСЕСНПЧ – закона „Магнитски“ на ЕС, за да се предотврати заобикаляне на санкциите, чрез издаване на изрични и актуализирани насоки относно забраната за предоставяне на икономически ресурси и техническа и материална подкрепа на включените в списъка лица и образувания, като се поясни, че забраната за предоставяне на техническа и материална подкрепа включва нефинансова помощ, като например ИКТ инфраструктура, софтуер, правни облекчения и киберинструменти, използвани за репресии; подчертава необходимостта от укрепване на режима на санкции на ЕС чрез разширяване и разнообразяване на използването на вторични санкции с цел визиране на правителствени длъжностни лица, образувания, предприятия и лица, участващи в улесняването на нарушенията или заобикалянето на санкциите, които биха позволили на авторитарните режими да продължат своите тежки нарушения на правата на човека; 
32.	призовава Комисията да засили сътрудничеството с Европейския банков орган, Европейския орган за ценни книжа и пазари, Органа за борба с изпирането на пари и националните звена за финансово разузнаване, за да се установява систематично дали за избягване на санкциите се използват непрозрачни финансови продукти, криптоактиви и офшорни структури;
33.	насърчава кръстосано включване на образувания в списъците както по ГРСЕСНПЧ – закона „Магнитски“ на ЕС, така и по режимите на географски санкции, когато е целесъобразно;
34.	призовава Съвета да преразгледа клаузите за дерогация, за да се гарантира, че договорите, сключени преди включването на дадено лице в списъка, не носят ползи за членовете на неговото семейство или свързани с него лица, или за образувания, контролирани от санкционираното лице;
°
°	°
35.	възлага на своя председател да предаде настоящата резолюция на Съвета, на Комисията и на заместник-председателя на Комисията/върховен представител на Съюза по въпросите на външните работи и политиката на сигурност.

